Nuwe lyf, nuwe Bertha - ons trek haar aan
JY LEES NOU Nuwe lyf, nuwe Bertha - ons trek haar aan
Sy’t al ’n volle 18 kg verloor. Fanie Cronjé, SARIE se sosiale en stylredakteur, het Bertha le Roux, oftewel Emma van 7de Laan, gehelp om klere vir haar nuwe lyf te kies. Raad wat ook jý kan gebruik.
Bertha se klerestyl is boheems, met ’n paar klassieke stukke tussenin, vertel sy geselserig by ons fotosessie.
“Ek sal sommer ’n paar stringe krale om my arm draai, en ek dra nog altyd ’n leerbaadjie van my ouma. Ek het tot ’n swart poncho in my kas! Ek hou daarvan om klere laag op laag te dra.
“Nou die dag het ek vir my ’n moulose potloodromp-rok gekoop. Ek wys deesdae ’n bietjie meer lyf en dra rokke of rompe wat bo die knie sit. As ek kouse daarby dra, is dit selfs nog korter!”
Dieselfde klere wat vir haar mooi was voor sy gewig verloor het, is steeds vir haar mooi. Maar die verskil is: As sy slim is, kan sy nou álles dra. Met styl!
DIE KLEIN SWART NOMMERTJIE
Fanie sê: Dis die mees klassieke van alle klassieke aanddrag. Swart is altyd vleiend en ’n oorvou-styl met ‘n mooi halslyn, soos hierdie rok, laat álmal goed lyk – selfs al is jy ‘n bietjie oorgewig. Die manier waarop die rok oor jou maag vou, is ideaal om vele sondes weg te steek, of om te wys jy het nou ‘n nuwe, slanke figuur! Die lengte is veral belangrik. Jy weet of jou bene mooi is en jy met hulle kan spog. Indien nie, dra ’n langer rok. Onthou ook die goue reël by aandklere: Dis die een of die ander. As jy cleavage wys, moet jou rok lank wees. As jy been wys, hou jou hals liewer toe. Wys jy albei, lyk dit asof jy té hard probeer.
Bertha sê: Ek’s mal oor die net onderaan die rok. Ek het ’n soortgelyke romp met paisley-bane. Ek sal hierdie rok met krale, ’n blom op my skouer of bloedrooi skoene dra, selfs ’n langmou-toppie onderaan op koeler dae.
Rok: Amanda Laird Cherry by The Space.
Skoene: Prada by Spitz
Oorbelle: Lulu Belle
STEWELS EN 'N TRENCH
Fanie sê: Dié rok is interessant én speels, en die stewels is hier om te bly. As jou onderbene nie jou beste bate is nie, steek hulle jou enkels en kuite stylvol weg. Stewels lyk ook goed saam met jou denim-jeans of saam met ‘n romp en kouse. Die trench coat was dié winter se groot moet-hê, en vir somer in ‘n ligter soort materiaal is dit net so veelsydig. Koop een, dit sal vir lank nog in die mode wees.
Bertha sê: Vóór ek gewig verloor het, het stewels dikwels te styf om my bene gepas. Nou kan ek hulle dra. Tóé sou ek ook nie hierdie vormlose rok gedra het nie, maar nou voel ek gemaklik daarin. Daar’s so ‘n tikkie misterie: omdat dit los hang, wonder mense hoe lyk jou lyf. Dís sexy.
Trench coat:Leigh Schubert by The Space
Stewels: Studio 8
Fanie sê: Almal, man en vrou, maer en mollig, móét ’n wit hemp in hul kas hê. Dis klassiek en veelsydig. ’n Getailleerde hemp van goeie gehalte sal jou lyf vorm gee – veel meer as ‘n T-hemp of bloes van sagte materiaal wat aan jou kleef en elke bultjie wys. Want onthou, al het jy gewig verloor, is jou spiere nie noodwendig ferm nie.
Die hemp se natuurlike V-lyn is ook ideaal om jou nek langer en slanker te laat lyk. As jy soos Bertha selfbewus is oor voller heupe, is ‘n donkerkleurige langbroek die antwoord. Maak net seker dit het wye of uitklok-pype. Moet vir seker nie ’n broek koop wat nouer na onder loop, of vandag se skinny jeans nie. Los dít eerder vir die tieners en wilgerlatlywe.
Bertha sê: Hierdie uitrusting is perfek-gemaklik. Vir my moet ’n broek vir seker nie te bont wees nie. Ek sal hierdie voorkoms soms verander deur krale of armbande hierby te dra.
KORSET VIR KLEIN
Fanie sê: Enigiets wat die indruk van ’n korset skep, is ideaal om jou middel kleiner te laat lyk. ’n Klein middel was destyds een van Bertha se beste bates, maar toe sy gewig verloor het, het sy oral behalwe hier gewig verloor. Die ritssluiter en die snit van die rok is ontwerp om die middellyf vorm te gee. Die uitpof-rompgedeelte net onder die heupe laat die middel nog slanker lyk. Wyer bande oor smal skouers werk ook beter as dun bandjies, want dit laat skouers breër lyk.
Bertha sê: Dis iets wat ek nooit van die rak af sou haal nie, omdat ek te bang is om dit te dra. Ek het gedink die pofgedeelte sal my heupe groter laat lyk. Maar tog is dit my gunsteling van al die uitrustings. Ek voel hot hierin!
Rok: Nicci Boutique
Halssnoer: Lulu Belle
Gordel: Lulu Belle
BIETJIE HEMP, BIETJIE ROK
Fanie sê: Alles aan dié hemprok is reg vir Bertha. Die materiaal, die kleur, en die soom sit op net die regte plek – die middel van haar bobeen, wat haar bene slanker laat lyk. Die materiaal is ook lekker koel vir somer. Enige sintetiese materiaal gaan jou net laat warm kry. Dra eerder linne of katoen.
Die kleur van jou bloes of hemp is belangrik, omdat dit só naby jou gesig is. Die verkeerde kleur gaan absoluut niks vir jou doen nie. Die turkoois bring die kleur van Bertha se oë uit en maak hulle ‘n bykomstigheid! Dis reg so, want Bertha is beeldskoon en haar gesig moet altyd die fokus bly.
Bertha sê: Dié hemprok is baie gesofistikeerd. Maar dis ook ‘n goeie, veelsydige kledingstuk om in jou kas te hê. Jy kan dit op die strand oor jou swembroek dra of opzoosh met Ndebele-krale.
Hemprok: Amanda Laird Cherry by The Space